b'\n_START_ARTICLE_\nLietuvos student\xc5\xb3 s\xc4\x85junga\n_START_PARAGRAPH_\nLietuvos student\xc5\xb3 s\xc4\x85junga (LSS) - Lietuvos studentus vienijanti organizacija - nacionalin\xc4\x97, demokratin\xc4\x97, nepriklausoma ir nevyriausybin\xc4\x97 organizacija, atstovaujanti Lietuvos student\xc5\xb3 interesams, jungianti Lietuvos auk\xc5\xa1t\xc5\xb3j\xc5\xb3 mokykl\xc5\xb3 student\xc5\xb3 savivaldos organizacijas.\n_START_SECTION_\nIstorija\n_START_PARAGRAPH_\nKurtis Lietuvos student\xc5\xb3 savivald\xc4\x85 skatino b\xc5\xabtina alternatyva tuometinei komjaunimo organizacijai, S\xc4\x85j\xc5\xabdis, kuriame dalyvavo nema\xc5\xbeai jaunimo._NEWLINE_1989 m. baland\xc5\xbeio 7-8 d. Vilniaus universitete (VU) vyko Lietuvos student\xc5\xb3 forumas, \xc4\xaf kur\xc4\xaf susirinko atstov\xc5\xb3 i\xc5\xa1 bene vis\xc5\xb3 tuo metu veikusi\xc5\xb3 auk\xc5\xa1t\xc5\xb3j\xc5\xb3 mokykl\xc5\xb3. Buvo nutarta, kad laikinai bus \xc4\xafkurta Lietuvos student\xc5\xb3 Koordinacin\xc4\x97 taryba, kurios tikslai \xe2\x80\x93 \xe2\x80\x9eorganizuoti Lietuvos student\xc5\xb3 asociacijos k\xc5\xabrimo darb\xc4\x85 bei r\xc5\xabpintis neatid\xc4\x97liotinais student\xc5\xb3 reikalais\xe2\x80\x9d. Student\xc5\xb3 forumas i\xc5\xa1platino parei\xc5\xa1kimus, kuriuose prie\xc5\xa1taraujama priverstinei ir \xe2\x80\x9enedemokrati\xc5\xa1kai, nesuderinamai su \xc5\xbemogaus teise pasirinkti darb\xc4\x85\xe2\x80\x9d, auk\xc5\xa1t\xc5\xb3j\xc5\xb3 mokykl\xc5\xb3 diplomant\xc5\xb3 skirstymo \xc4\xaf darb\xc4\x85 ir trej\xc5\xb3 met\xc5\xb3 atidirbimo pagal paskyrim\xc4\x85 sistemai, \xe2\x80\x9eprievartiniam visuotiniam student\xc5\xb3 ve\xc5\xbeimui \xc5\xbeem\xc4\x97s \xc5\xabkio darbams\xe2\x80\x9d._NEWLINE_Remiantis Estijos TSR ir Ukrainos TSR pavyzd\xc5\xbeiais, keltas klausimas, kod\xc4\x97l studentams neteikiama nuolaid\xc5\xb3 va\xc5\xbeiuojant autobusais. Studentai garsiai kalb\xc4\x97jo, kad reikia naikinti soviet\xc5\xb3 karines katedras ir po auk\xc5\xa1tojo mokslo studij\xc5\xb3 atsisakyti privalomosios karo tarnybos. Buvo organizuojamos jaunuoli\xc5\xb3 \xe2\x80\x9emoralinio palaikymo\xe2\x80\x9d akcijos, skirtos atsisakantiesiems eiti \xc4\xaf soviet\xc5\xb3 karo tarnyb\xc4\x85. Reikalavimai buvo stiprinami akcijomis, boikotais, demonstracijomis._NEWLINE_Tuometin\xc4\x97s student\xc5\xb3 Koordinacin\xc4\x97s tarybos vicepirmininkas Vygaudas U\xc5\xa1ackas (dabar - diplomatas), buvo aktyvus rengdamas argumentus, kod\xc4\x97l Student\xc5\xb3 atstovyb\xc4\x97s, o ne komjaunimas ar buvusi profs\xc4\x85junga, turi atstovauti studentams. Jis d\xc4\x97l studentijos reikal\xc5\xb3 susitikdavo ir su Vyriausyb\xc4\x97s nariais. Aktyviausieji Koordinacin\xc4\x97s tarybos nariais vykdavo \xc4\xaf Lenkijoje, Rusijoje, \xc5\xa0vedijoje rengtus tarptautinius student\xc5\xb3 susitikimus, skleid\xc4\x97 Lietuvos nepriklausomyb\xc4\x97s siekius._NEWLINE_1991 m. rugs\xc4\x97jo m\xc4\x97n. oficialiai \xc4\xafsteigta Lietuvos student\xc5\xb3 s\xc4\x85junga (LSS), pakeitusi Lietuvos student\xc5\xb3 Koordinacin\xc4\x99 Taryb\xc4\x85. Pirmuoju organizacijos prezidentu tapo Dainius Juzak\xc4\x97nas, dabar - vienas i\xc5\xa1 UAB \xe2\x80\x9eZigzag Travel\xe2\x80\x9c vadov\xc5\xb3. Jo vadovavimo laiku studentai ra\xc5\xa1\xc4\x97 LR Seimui 10-ties punkt\xc5\xb3 peticij\xc4\x85, mitingavo, piketavo, reng\xc4\x97 akcijas, \xc5\xbead\xc4\x97jo gulti ant traukini\xc5\xb3 b\xc4\x97gi\xc5\xb3, jei ne\xc4\xafvykdys j\xc5\xb3 reikalavim\xc5\xb3. Tuomet vald\xc5\xbeia, nors ir kviesdavo studentus \xc4\xaf pos\xc4\x97d\xc5\xbeius, student\xc5\xb3 nuomon\xc4\x97s rimtai nevertino._NEWLINE_Antrojo LSS prezidento Sauliaus Basijoko, \xc5\xa1iuo metu dirban\xc4\x8dio prodiuseriu Lietuvos televizijoje, vadovavimas organizacijai 1993-1994 m. i\xc5\xa1 esm\xc4\x97s pakeit\xc4\x97 studentijos jud\xc4\x97jimo kokyb\xc4\x99. I\xc5\xa1 triuk\xc5\xa1ming\xc5\xb3 demonstracij\xc5\xb3 pereita \xc4\xaf \xe2\x80\x9ekabinetines derybas\xe2\x80\x9d. Tuomet auk\xc5\xa1tasis mokslas buvo gerokai nuvert\xc4\x97j\xc4\x99s ir daugelis potenciali\xc5\xb3 student\xc5\xb3, u\xc5\xbeuot studijav\xc4\x99, rinkosi \xe2\x80\x9eGari\xc5\xabn\xc5\xb3 mokykl\xc4\x85\xe2\x80\x9d, tod\xc4\x97l LSS reik\xc4\x97jo r\xc5\xabpintis ir tuo, kad tur\xc4\x97t\xc5\xb3 kam atstovauti._NEWLINE_1994-1996 m. organizacijai vadovav\xc4\x99s Mindaugas Danys, dabartinis Socialin\xc4\x97s ir ekonomin\xc4\x97s pl\xc4\x97tros centro valdybos pirmininkas, i\xc5\xa1k\xc4\x97l\xc4\x97 nuostat\xc4\x85, kad studentai b\xc5\xabt\xc5\xb3 visateisiai universitet\xc5\xb3 \xc5\xa1eimininkai. Jis daug keliavo po senas demokratijos tradicijas turin\xc4\x8dias Vakar\xc5\xb3 \xc5\xa1alis - JAV, \xc5\xa0vedij\xc4\x85, Danij\xc4\x85. I\xc5\xa1 kelioni\xc5\xb3 gr\xc4\xaf\xc5\xbe\xc4\x99s kupinas id\xc4\x97j\xc5\xb3, suorganizavo akcij\xc4\x85 \xe2\x80\x9eU\xc5\xbeverskime Vyriausyb\xc4\x99 atvirukais\xe2\x80\x9d, kurios metu studentai i\xc5\xa1platino 10 t\xc5\xabkst. atvirlai\xc5\xa1ki\xc5\xb3, reikalaudami garantuoti nemokam\xc4\x85 moksl\xc4\x85, \xc4\xafdiegti kredit\xc5\xb3 sistem\xc4\x85, i\xc5\xa1spr\xc4\x99sti transporto lengvat\xc5\xb3 klausim\xc4\x85._NEWLINE_1996-1997 m. LSS prezidentu buvo VGTU studentas Rimantas Klimavi\xc4\x8dius, \xc5\xa1iuo metu dirbantis AB \xe2\x80\x9eEnsto\xe2\x80\x9d._NEWLINE_1997-1998 m. organizacijai vadovavo Art\xc5\xabras Macijauskas, dabartinis VU Vie\xc5\xa1\xc5\xb3j\xc5\xb3 pirkim\xc5\xb3 direkcijos vyriausiasis specialistas._NEWLINE_1998-1999 m. skland\xc4\x97 id\xc4\x97jos, kad Lietuvos studentai turi b\xc5\xabti \xc5\xbeinomi ir pripa\xc5\xbeinti pasaulyje, tod\xc4\x97l VU Kauno humanitariniame fakultete studijuojantis ir puikiai angli\xc5\xa1kai kalbantis b\xc5\xabsimasis ekonomistas Regimantas Buo\xc5\xbeius (v\xc4\x97lesnis \xe2\x80\x9eAcme Computer Components\xe2\x80\x9d direktorius), puikiai tiko u\xc5\xbeimti prezidento post\xc4\x85._NEWLINE_Dar niekada anks\xc4\x8diau studentija nebuvo pasiekusi tokio pripa\xc5\xbeinimo, kaip 1999-2001 m. dvi kadencijas i\xc5\xa1 eil\xc4\x97s prezidentaujant Svaj\xc5\xabnui Jaku\xc4\x8diui, dabartiniam V\xc5\xa1\xc4\xae \xe2\x80\x9eTarptautiniai jaunimo mainai\xe2\x80\x9d direktoriui. Student\xc5\xb3 atstovai vyko \xc4\xaf visus susitikimus su politine \xc5\xa1alies vadovybe, kur buvo aptariami auk\xc5\xa1tojo mokslo klausimai. Kita vertus, prasid\xc4\x97jo nesutaikoma studentijos konfrontacija. Trij\xc5\xb3 auk\xc5\xa1t\xc5\xb3j\xc5\xb3 mokykl\xc5\xb3 student\xc5\xb3 savivaldos, atsiskyr\xc4\x99 nuo organizacijos, \xc4\xafk\xc5\xabr\xc4\x97 Lietuvos student\xc5\xb3 atstovybi\xc5\xb3 s\xc4\x85jung\xc4\x85._NEWLINE_2001-2002 m. pirm\xc4\x85 kart\xc4\x85 LSS istorijoje prie studentijos vairo stojo mergina - Diana Sku\xc4\x8dait\xc4\x97, kuriai vadovaujant labiausiai buvo i\xc5\xa1pl\xc4\x97toti i\xc5\xa1oriniai organizacijos ry\xc5\xa1iai._NEWLINE_2002 m. organizacijos prezidentu i\xc5\xa1rinktas Nerijus Ramanauskas, ta\xc4\x8diau jis kadencijos nepabaig\xc4\x97._NEWLINE_2002\xe2\x80\x932004 m. organizacijai vadovavo Mindaugas Reinikis. \xc5\xa0iuo laikotarpiu LSS ypa\xc4\x8d i\xc5\xa1pl\xc4\x97tota i\xc5\xa1orin\xc4\x97 komunikacija: dalyvauta vie\xc5\xa1ose diskusijose, renginiuose televizijoje, radijuje, spaudoje, pilietin\xc4\x97se akcijose. 2004 m. gegu\xc5\xbe\xc4\x97s 14 d. prezidentu buvo i\xc5\xa1rinktas Mindaugas Bogu\xc5\xa1evi\xc4\x8dius, ta\xc4\x8diau met\xc5\xb3 pabaigoje jis atsistatydino._NEWLINE_2005 m. vasario 19 d. LSS rinkimin\xc4\x97s ataskaitin\xc4\x97s konferencijos metu organizacijos vadovu tapo Jonas Okunis. Pasikeitus \xc4\xafstatams, prezidento kadencijos laikas prat\xc4\x99stas iki dvej\xc5\xb3 met\xc5\xb3._NEWLINE_2007 m. kovo 22 d. Vilniuje vykusioje LSS rinkimin\xc4\x97je - ataskaitin\xc4\x97je Konferencijoje Jonas Okunis perrinktas organizacijos prezidentu antrai kadencijai ir vadovu buvo iki 2009 m. vasario._NEWLINE_2009 m. vasario 19 d. LSS rinkimin\xc4\x97s ataskaitin\xc4\x97s konferencijos metu organizacijos i\xc5\xa1rinktu vadovu tapo Dainius Dik\xc5\xa1aitis._NEWLINE_2013 m. baland\xc5\xbeio 6 d. Rinkimin\xc4\x97s ataskaitin\xc4\x97s konferencijos metu organizacijos i\xc5\xa1rinktu vadovu tapo Paulius Baltokas._NEWLINE_2015 m. kovo 28 d. Ataskaitos teikimo ir rinkimin\xc4\x97s konferencijos metu Paulius Baltokas perrinktas organizacijos prezidentu antrai kadencijai.\n_START_SECTION_\nVeikla\n_START_PARAGRAPH_\nLSS nar\xc4\x97ms - Student\xc5\xb3 atstovyb\xc4\x97ms - vadovauja student\xc5\xb3 renkami prezidentai. Jie sudaro LSS Taryb\xc4\x85, formuojan\xc4\x8di\xc4\x85 organizacijos veiklos kryptis. Atstovyb\xc4\x97s taip pat deleguoja atstovus \xc4\xaf auk\xc5\xa1\xc4\x8diausi\xc4\x85j\xc4\xaf LSS valdymo organ\xc4\x85 \xe2\x80\x93 Konferencij\xc4\x85, kuri kas dvejus metus renka organizacijos vadov\xc4\x85 \xe2\x80\x93 LSS prezident\xc4\x85, kasmet vertina Prezidento bei jo vadovaujamos biuro komandos veikl\xc4\x85._NEWLINE_LSS atstovauja Lietuvos studentams ir juos gina auk\xc5\xa1\xc4\x8diausiu lygiu. Siekdama \xc4\xafgyvendinti \xc5\xa1i\xc4\x85 savo misij\xc4\x85, LSS organizuoja nacionalinius ir tarptautinius renginius bei akcijas. Tokiu b\xc5\xabdu taip pat siekiama atkreipti visuomen\xc4\x97s d\xc4\x97mes\xc4\xaf \xc4\xaf egzistuojan\xc4\x8dias problemas, kurti ir tobulinti \xc5\xa1vietimo sistem\xc4\x85, skatinti tarpkult\xc5\xabrin\xc4\x99 student\xc5\xb3 bei visos akademin\xc4\x97s bendruomen\xc4\x97s partneryst\xc4\x99, gerinti student\xc5\xb3 \xc4\xafvaizd\xc4\xaf visuomen\xc4\x97s akyse._NEWLINE_Organizacija u\xc5\xbemezga ir stiprina kontaktus su sprendimus priiman\xc4\x8diomis ir juos \xc4\xafgyvendinan\xc4\x8diomis vald\xc5\xbeios institucijomis, Lietuvos ir tarptautin\xc4\x97mis jaunimo, student\xc5\xb3, moksleivi\xc5\xb3 bei kitomis organizacijomis, mokymo \xc4\xafstaigomis._NEWLINE_LSS kuria ir vykdo projektus, skirtus student\xc5\xb3 akademinei bei socialinei pad\xc4\x97\xc4\x8diai gerinti, organizuoja mokymus, rengia seminarus, forumus, teikia konsultacijas Student\xc5\xb3 savivald\xc5\xb3 nariams._NEWLINE_LSS yra aktyvi Europos student\xc5\xb3 s\xc4\x85jungos (ESU), \xc5\xa0iaur\xc4\x97s Europos student\xc5\xb3 s\xc4\x85jungos (NOM), \xc5\xbdini\xc5\xb3 ekonomikos forumo (\xc5\xbdEF) ir Baltijos \xc5\xa1ali\xc5\xb3 student\xc5\xb3 s\xc4\x85jung\xc5\xb3 asociacijos (BOM) nar\xc4\x97 steig\xc4\x97ja. LSS bendradarbiauja su Jaunimo reikal\xc5\xb3 departamentu prie Socialin\xc4\x97s apsaugos ir darbo ministerijos, \xc5\xa1alies \xc5\xa1vietimo politik\xc4\x85 formuojan\xc4\x8diomis ir j\xc4\x85 \xc4\xafgyvendinan\xc4\x8diomis vald\xc5\xbeios institucijomis bei kitomis \xc5\xa1alyje veikian\xc4\x8diomis visuomenin\xc4\x97mis organizacijomis._NEWLINE_LSS teigia dirbanti tam, kad \xe2\x80\x9ekiekvienas atmint\xc5\xb3, jog I\xc5\xa1silavinimas yra teis\xc4\x97, o ne privilegija!\xe2\x80\x9c\n_START_SECTION_\nStrukt\xc5\xabra\n_START_PARAGRAPH_\nPagrindin\xc4\x97s LSS strukt\xc5\xabros, koordinuojan\xc4\x8dios organizacijos veikl\xc4\x85, yra Konferencija, Taryba, Valdyba, Prezidiumas, Prezidentas, Region\xc5\xb3 susirinkimai ir Kontrol\xc4\x97s komitetas._NEWLINE_Konferencija \xe2\x80\x93 auk\xc5\xa1\xc4\x8diausia LSS valdan\xc4\x8dioji strukt\xc5\xabra, \xc5\xa1aukiama ne re\xc4\x8diau kaip kart\xc4\x85 per metus. J\xc4\x85 galima apib\xc5\xabdinti kaip \xe2\x80\x9estudent\xc5\xb3 Seim\xc4\x85\xe2\x80\x9c. Konferencij\xc4\x85 sudaro tikr\xc5\xb3j\xc5\xb3 nari\xc5\xb3 deleguoti atstovai, kurie sprend\xc5\xbeia tokius globalius klausimus kaip LSS \xc4\xafstat\xc5\xb3 ir darbo reglamento (tai pagrindiniai dokumentai, kuriais grind\xc5\xbeiama organizacijos veikla) tvirtinimas ir keitimas. Konferencija taip pat vertina LSS veikl\xc4\x85, dvej\xc5\xb3 met\xc5\xb3 kadencijai renka LSS prezident\xc4\x85 bei Kontrol\xc4\x97s komiteto narius._NEWLINE_Antras pagrindinis valdymo organas \xe2\x80\x93 Taryba. Ji vykdo visas valdymo funkcijas tarp Konferencij\xc5\xb3 ir formuoja LSS veiklos kryptis. J\xc4\x85 sudaro Prezidentas ir po vien\xc4\x85 atstov\xc4\x85 i\xc5\xa1 kiekvienos organizacijos nar\xc4\x97s._NEWLINE_LSS Valdyba organizacijai vadovauja tarp Tarybos pos\xc4\x97d\xc5\xbei\xc5\xb3. J\xc4\x85 sudaro \xc5\xa1e\xc5\xa1i asmenys \xe2\x80\x93 Prezidentas ir penki i\xc5\xa1 Vilniaus, Kauno ir Klaip\xc4\x97dos region\xc5\xb3 i\xc5\xa1rinkti bei Tarybos patvirtinti nariai._NEWLINE_Prezidiumas \xe2\x80\x93 vykdomoji strukt\xc5\xabra, kuri \xc4\xafgyvendina Konferencijos ir Tarybos nustatytas veiklos kryptis, tikslus. Prezidium\xc4\x85 sudaro prezidentas, viceprezidentai ir kiti LSS biuro nariai, atsakingi u\xc5\xbe atskiras darbo sritis._NEWLINE_Prezidentas pirmiausia yra asmuo, atstovaujantis LSS. Jis taip pat tiesiogiai koordinuoja Prezidiumo darb\xc4\x85 ir LSS finansin\xc4\x99 bei ekonomin\xc4\x99 veikl\xc4\x85. Prezidentas yra pagrindinis organizacijos \xe2\x80\x9eid\xc4\x97j\xc5\xb3 generatorius\xe2\x80\x9c, nes jis atsako u\xc5\xbe LSS veiklos programos k\xc5\xabrim\xc4\x85 ir \xc4\xafgyvendinim\xc4\x85. Pagal organizacijos \xc4\xafstatus prezidentas renkamas dvejiems metams, kadencija prat\xc4\x99siama tik kart\xc4\x85._NEWLINE_Kontrol\xc4\x97s komitetas tikrina LSS veiklos teis\xc4\x97tum\xc4\x85 ir materialini\xc5\xb3 i\xc5\xa1tekli\xc5\xb3 panaudojimo tikslingum\xc4\x85. Komitetas Konferencijai teikia LSS finansin\xc4\x97s veiklos patikrinimo ataskait\xc4\x85.'